Ruotsiin kohdistuu järjestelmällistä turvapaikkapakettien myyntiä valmiiksi keksityillä tarinoilla, paljastaa Ruotsin radion ajankohtaisohjelma. Poliisi on tiennyt asiasta jo vuosia, mutta ei ehdi tutkia asiaa.

Ohjelmassa kerrotaan Hamidista, joka oli jo saanut Ruotsista kielteisen turvapaikkapäätöksen.

– Pelkäsin, että minut pakkopalautetaan Iraniin. Sitten kuulin, että on ihmisiä, jotka voivat auttaa turvapaikan saannissa, Hamid kertoo.

– Sain ostaa hallitusta kritisoivan blogin, joka oli ollut aktiivinen jo vuosia. Se siirrettiin minulle ja he auttoivat päivittämään sen niin, että näytti kuin se olisi aina ollut minun.

Hamidia onnisti: hän sai uudella, väärennetyllä tarinallaan oleskeluluvan.

Palveluita on tarjolla myös niille, jotka vasta suunnittelevat turvapaikanhakumatkaa. Toimittaja otti yhteyttä turvapaikkapaketteja kaupittelevaan nettisivustoon saadakseen keksityn iranilaisen veljensä Ruotsiin. Toimittaja kertoi välittäjälle, että veljellä ei ole oikeita perusteita hakea turvapaikkaa.

– Me hoidamme kaiken tarvittavan, lupasi mies puhelimessa.

Toimittajan ”velipojalle” järjestettäisiin nettihistoria hallituksen kiivaana arvostelijana ja häntä valmennettaisiin esittämään hänelle keksitty tarina. Matkaa varten veli saisi ruotsalaiselta yritykseltä kutsun, jonka avulla hän saisi laillisesti viisumin Ruotsiin.

Sen jälkeen veli saisi neuvoja ja taustatietoja, jotta hän osaisi mahdollisimman vakuuttavasti esittää keksityn turvapaikkahakemuksensa maahanmuuttovirastolle.

Koko paketin hinta oli noin 6000 euroa.

– Kaikki onnistuu 100-prosenttisen varmasti, lupasi välittäjä.

Maailmalla kaupiteltujen turvapaikkatarinoiden määrää on vaikea tietää, mutta Ruotsin radio löysi ainakin kolme tapausta, joissa turvapaikanhakija itse kertoi ostaneensa tarinansa.

Turvapaikkaprosessiin perehtyneet lähteet vahvistivat Ruotsin radiolle, että keksittyjen tarinoiden myyntiä tapahtuu monien kansallisuuksien piirissä ja että ne voivat johtaa väärin perustein myönnettyihin oleskelulupiin.

Valmiita turvapaikkapaketteja mainostetaan täysin avoimesti netissä. Ruotsin lisäksi palveluita on tarjolla esimerkiksi Yhdysvaltoihin, Iso-Britanniaan tai Saksaan haluaville.

Poliisi ei aio tutkia asiaa

Ruotsin rajapoliisin johtaja Patrik Engström vahvistaa, että poliisi on tiennyt keksittyjen turvapaikkakertomusten kaupittelusta jo vuosien ajan.

– Välillä on kyse keksityistä kertomuksista ja välillä väärennetyistä henkilöhistorioista, Engström kertoo.

Toimittajan kysyessä, että eikö poliisin pitäisi tutkia tätä asiaa, Engström vetoaa resurssipulaan.

– Sanotaanko näin: poliisi on Ruotsissa sellaisessa tilanteessa, että meillä on vaikeuksia ehtiä tutkia edes kaikkein kiireellisimpiä rikoksia.

Maahanmuuttovirasto ei tilastoi keksittyjen kertomusten määrää

Ruotsin maahanmuuttoviraston tiedotuspäällikkö Fredrik Bengtsson kertoo, että viranomaiset suhtautuvat ongelmaan vakavasti, mutta epäilyjä ostetuista turvapaikkakertomuksista ei ole seurattu systemaattisesti.

– Onhan se aina vakavaa, jos henkilölle myönnetään oleskelulupa väärin perustein, sanoo Bengtsson.

Viranomaiset pallottelevat asiaa toinen toisilleen: maahanmuuttoviraston mielestä kyseessä on poliisiasia, kun taas poliisi on sitä mieltä, että maahanmuuttovirastolla olisi käytännössä parhaat mahdollisuudet havaita keksittyjen turvapaikkatarinoiden myynti. Sillä välin tuottoisa liiketoiminta jatkuu kaikessa rauhassa.

SUOMEN UUTISET